WICE ดีด 7% นลท.เก็งงบ Q1 เด่น ขนส่งหนุน-จีนล็อกดาวน์กระทบจำกัด โบรกชูเป้า 28 บ.
WICE ดีด 7% คาดนลท.เก็งงบ Q1 หลังโบรกชี้ “จีน” ล็อกดาวน์กระทบจำกัด-ปริมาณการขนส่งเติบโตดี แนะนำ “ซื้อ” ราคาเป้าหมาย 28 บ.
WICE ดีด 7% คาดนลท.เก็งงบ Q1 หลังโบรกชี้ “จีน” ล็อกดาวน์กระทบจำกัด-ปริมาณการขนส่งเติบโตดี แนะนำ “ซื้อ” ราคาเป้าหมาย 28 บ.
18 เม.ย. 2565

ผู้สื่อข่าวรายงานว่าวันนี้ (18 เม.ย. 2565) ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 11:25 น. อยู่ที่ระดับ 16.30 บาท เพิ่มขึ้น 1 บาท หรือ 6.54% โดยทำจุดสูงสุดที่ 16.40 บาท และทำจุดต่ำสุดที่ 15.40 บาท ด้วยมูลค่าการซื้อขาย 98.21 ล้านบาท

บล.เคทีบีเอสที ระบุในบทวิเคราะห์ (11 เม.ย.2565) ว่า ปริมาณการขนส่งไตรมาส 1/2565 ยังเติบโตได้ซึ่งจีนล็อกดาวน์กระทบไม่มาก โดยนายชูเดช คงสุนทร กรรมการผู้จัดการ ฝ่ายพัฒนาธุรกิจ WICE ได้เปิดเผยว่า ภาพรวมไตรมาส 1/2565 ธุรกิจขนส่งของ WICE ยังเติบโตได้ดีจากปริมาณความต้องการขนส่งที่เพิ่มขึ้นอย่างต่อเนื่อง และไม่ได้รับผลกระทบในด้านการดำเนินงานจากมาตรการล็อคดาวน์ของจีนหรือต้นทุนการขนส่งที่สูงขึ้นแต่อย่างใด
สำหรับสถานการณ์ล็อกดาวน์ในเมืองเซินเจิ้น และเซี่ยงไฮ้ เนื่องจากเป็นการล็อกดาวน์ระยะสั้นเช่นเดียวกับการระบาดโรคโควิด-19 ในระยะแรก อีกทั้งท่าเรือและสนามบินสำหรับการขนส่งสินค้ายังเปิดให้บริการเป็นปกติ ซึ่งอาจจะมีผลกระทบเล็กน้อยในระยะสั้นกับพื้นที่ปลายทางที่ยังคงมีการล็อคดาวน์ แต่อย่างไรก็ตามบริษัทเตรียมแผนการรับมือในสถานการณ์ดังกล่าวไว้เป็นอย่างดี โดยบริษัทยังสามารถขนส่งสินค้าไปยังเมืองข้างเคียงเพื่อให้การขนส่งสินค้าเป็นไปตามที่กำหนด
โดยนักวิเคราะห์มองเป็นกลางจากข่าวดังกล่าว โดยปริมาณการขนส่งในไตรมาส 1/2565 จะยังเติบโตได้ดี จากความต้องการขนส่งที่เพิ่มขึ้น ขณะที่ผลกระทบจากการที่จีนล็อกดาวน์บางพื้นที่ยังกระทบไม่มาก และอยู่ในช่วงปลายไตรมาส1/2565 ส่วนไตรมาส 2/2565 อาจจะมีผลกระทบมากขึ้น แต่คาดว่า WICE จะบริหารจัดการได้ ทำให้จะมีผลกระทบไม่มากต่อปริมาณการขนส่งสินค้าในจีน
ขณะที่ในปี 2565 WICE ยังมีแผนเพิ่มการขนส่งสินค้าไปสหรัฐมากขึ้น และการขยาย Capacity ธุรกิจ Cross border เพิ่มขึ้นอย่างต่อเนื่อง รวมถึงการเปิดคลังสินค้าแห่งใหม่เพิ่ม จะช่วยลดผลกระทบได้ ปัจจุบันเรายังแนะนำ “ซื้อ” ราคาเป้าหมาย 28 บาท